FI Euroopan unionin virallinen lehti CE 84/344

(2004/C 84 E/0402)

KIRJALLINEN KYSYMYS E-0264/04

esittäjä(t): Konstantinos Hatzidakis (PPE-DE) komissiolle

(4. helmikuuta 2004)

Aihe: Yhteisön rahoitus kansalliselle maarekisterille Kreikassa

Voisiko komissio kertoa, mikä on yhteisön Kreikan kansallisen maarekisterin laatimiseen myöntämän rahoituksen lopullinen määrä, millaisia toimia sillä rahoitetaan, kanavoidaanko rahoitus yksinomaan Tietoyhteiskunta-ohjelman kautta ja missä määrin komissio aikoo myöntää lisärahoitusta vastaisuudessa?

Michel Barnier'n komission puolesta antama vastaus

(12. maaliskuuta 2004)

Kreikan viranomaiset toimittivat komissiolle 10. helmikuuta 2003 ehdotuksen maarekisterin jatkamisesta Kreikassa. Ehdotus liiketoimintasuunnitelmaksi, jolla pyritään perustamaan toimiva maarekisteri vuoteen 2013 mennessä ja jonka kokonaiskustannukset ovat noin 500 miljoonaa euroa, on periaatteessa hyväksytty.

Maarekisterihanke on Kreikan muutetun liiketoimintasuunnitelman mukaisesti jaettu kolmeen moduuliin, jotka voidaan aloittaa samanaikaisesti mutta joita hallinnoidaan erillisinä tuotosten ryhminä:

— digitaalisen tietokannan perustaminen nykyisin kiinnitysrekisteritoimistoihin paperimuodossa kirjattuja rekisteröityjä omistusoikeuksia varten

— rekisteröityjen oikeuksien oikeudellinen vahvistaminen erityisesti valtion esittämien vaatimusten tutkimiseksi sekä omistusoikeuksien selkeä liittäminen maa-alueisiin

— oheistuotteiden ja -palvelujen kehittäminen ja markkinointi.

Koska lainsäädäntöä, jossa määritetään ne edellytykset, joiden mukaisesti valtio voi esittää omistusoikeuksia koskevia vaatimuksia, tarkastellaan edelleen, Euroopan aluekehitysrahasto (EAKR) voi myöntää osarahoitusta ainoastaan ensimmäiseen moduuliin.

Moduuli kattaa seuraavat toimet:

— Kehitetään tietotekniikkainfrastruktuuri nykyisten omistusoikeuksien digitaalista rekisteröintiä ja valtion omistusoikeutta koskevien vaatimusten vahvistamista varten. Tähän kuuluu Kreikan digitaalinen kartta, jonka avulla voidaan yksilöidä jokainen maa-alue ja siihen liittyvät oikeudet. Kartassa määritetään niiden alueiden rajat, joiden voidaan olettaa kuuluvan valtiolle (metsämaa, rannikkoalueet), sekä niiden kaupunkialueiden rajat, joiden osalta valtio on hiljattain luopunut vaatimuksistaan, koska ne oli ennen luokiteltu metsämaaksi.

— Siirretään digitaaliseen muotoon Ateenan ja Thessalonikin suurkaupunkialueiden kiinnitysrekisteri-toimistoissa paperimuodossa säilytetyt nykyiset oikeudet. Noin 12 miljoonaa Kreikan arviolta 33 miljoonasta omistusoikeudesta on tallennettu paperimuotoon. Näin maakauppoja tekeville henkilöille tarjotaan entistä parempia palveluja hajautetuissa palvelukeskuksissa ja kiinnitysrekisteri-toimistoissa.

Koska käytännössä kyseessä on sähköistä hallintoa koskeva hanke, se rahoitetaan tietoyhteiskuntaa koskevasta toimenpideohjelmasta, ja lopullinen tuensaaja on Ktimatologio SA. Tarvittava rahoitus toimenpideohjelmaan myönnetään väliarvioinnin yhteydessä.

Ohjelman talousarvio on arviolta 110 miljoonaa euroa, ja yhteisöltä on pyydetty 50 prosentin rahoitusosuutta (55 miljoonaa euroa). Ohjelma saadaan päätökseen vuoteen 2006 mennessä, ja siinä osarahoite-taan vain uusia sopimuksia.

Vaikka ehdotus perustuu Kreikan viranomaisten kanssa tehtyyn sopimukseen, ehdotuksen osarahoituksesta ei ole vielä tehty sitovaa päätöstä. Ensiksikin tietoyhteiskuntaa koskevaa toimenpideohjelmaa on vielä muutettava, jotta hanke voidaan sisällyttää siihen. Toiseksi lopullisen tuensaajan on annettava ehdotuksensa ohjelman hallintoviranomaisen hyväksyttäväksi. Koska kyseessä on huomattava hanke, tietoyhteiskuntaa koskevan toimenpideohjelman hallintoviranomaisen olisi toimitettava komissiolle hankkeen osarahoituksen vahvistamista koskeva hakemus. Menettelyn arvioidaan kestävän vuoden 2004 syksyyn asti.

Komissio ei tässä vaiheessa suunnittele lisärahoituksen myöntämistä hankkeelle. Se voi kuitenkin Kreikan viranomaisten pyynnöstä antaa Yhteisen tutkimuskeskuksen kautta teknistä apua liiketoimintasuunnitelman toteuttamiseen.